LIETUVOS RESPUBLIKOS APLINKOS MINISTRO

Į S A K Y M A S

DĖL TERITORIJŲ PLANAVIMO DOKUMENTŲ TIKRINIMO TVARKOS APRAŠO PATVIRTINIMO

2004 m. balandžio 23 d. Nr. D1-200

Vilnius

Vadovaudamasis Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“ (Žin., 1998, Nr. 84-2353; 2002, Nr. 20-766), 11.5 punktu:

1. Tvirtinu Teritorijų planavimo dokumentų tikrinimo tvarkos aprašą (pridedama).

2. Pripažįstu netekusiu galios 1998 m. gruodžio 8 d. aplinkos ministro įsakymą Nr. 247 „Dėl apskričių viršininkų vykdomos teritorijų planavimo valstybinės priežiūros taisyklių patvirtinimo“ (Žin., 1998, Nr. 113-3170).

APLINKOS MINISTRAS	ARŪNAS KUNDROTAS

PATVIRTINTA

Lietuvos Respublikos aplinkos

ministro 2004 m. balandžio 23

d. įsakymu Nr. D1-200

TERITORIJŲ PLANAVIMO DOKUMENTŲ TIKRINIMO TVARKOS APRAŠAS

I. BENDROSIOS NUOSTATOS

1. Šis teritorijų planavimo dokumentų tikrinimo tvarkos aprašas reglamentuoja teritorijų planavimo dokumentų (toliau – Dokumentai) tikrinimą, atliekamą teritorijų planavimo valstybinę priežiūrą pagal kompetenciją vykdančioje institucijoje (toliau – Priežiūros institucija). Dokumentų tikrinimas yra teritorijų planavimo valstybinės priežiūros sudėtinė dalis.

2. Priežiūros institucijų kompetenciją nustato Teritorijų planavimo įstatymas ir šio įstatymo įgyvendinimo poįstatyminiai teisės aktai.

3. Dokumentų tikrinimas – tai bendrojo, specialiojo ir detaliojo planavimo dokumentų sprendinių atitikimo planavimo sąlygoms, dokumentų rengimo, viešo svarstymo, derinimo procedūrų ir sprendinių atitikimo Teritorijų planavimo įstatymui ir kitų teisės aktų reikalavimams patikrinimas.

4. Šis tvarkos aprašas privalomas visoms teritorijų planavimo valstybinę priežiūrą atliekančioms institucijoms, planavimo organizatoriams, planavimo sąlygas išduodančioms ir planavimo dokumentus tvirtinančioms institucijoms, taip pat kitiems su teritorijų planavimo procesu susijusiems fiziniams ir juridiniams asmenims.

II. DOKUMENTŲ PATEIKIMAS TIKRINTI

5. Prašymą patikrinti Dokumentą planavimo organizatorius pateikia Priežiūros institucijai raštu, prie jo pridėdamas viešai apsvarstytą ir suderintą Dokumento originalą ir jo kopiją su brėžiniais, atitinkančiais originalo spalvinius žymėjimus.

6. Planavimo organizatoriaus pateiktas prašymas patikrinti Dokumentą registruojamas Priežiūros institucijoje raštvedybos taisyklių nustatyta tvarka atskirame tokiems raštams registruoti skirtame registracijos žurnale.

7. Tikrinti pateikiami Dokumento sprendiniai (brėžiniai ir aiškinamasis raštas) ir jo rengimo svarstymo bei derinimo procedūrų dokumentai.

III. DOKUMENTO TIKRINIMAS

8. Patikrinama:

8.1. planavimo organizatoriaus atitikimas Lietuvos Respublikos teritorijų planavimo įstatymo 8, 14 ir 20 straipsnių reikalavimams;

8.2. Dokumento rengėjo atitikimas Lietuvos Respublikos teritorijų planavimo įstatymo 36 straipsnio reikalavimams;

8.3. Dokumento atitikimas teisės aktais nustatytiems jo sudėties reikalavimams;

8.4. Dokumento sprendinių atitikimas planavimo sąlygoms;

8.5. Dokumento rengimo, svarstymo, derinimo procedūrų ir sprendinių atitikimas Teritorijų planavimo įstatymo ir kitų teisės aktų reikalavimams.

9. Tikrinimo metu paaiškėjus, kad:

9.1. planavimo organizatorius ar Dokumento rengėjas yra neteisėti, tolimesnis tikrinimas nevykdomas. Apie tikrinimo nutraukimą ir priežastis per 5 darbo dienas nuo prašymo gavimo dienos raštu pranešama planavimo organizatoriui;

9.2. tikrinti pateiktame Dokumente nėra jį sudarančių privalomųjų dokumentų. Apie tai per 10 darbo dienų nuo prašymo patikrinti Dokumentą gavimo dienos pranešama raštu planavimo organizatoriui. Šiuo atveju Dokumento tikrinimo terminas skaičiuojamas nuo trūkstamų dokumentų gavimo dienos.

10. Išnagrinėjami planavimo organizatoriaus atmestų planavimo pasiūlymų pareiškėjų skundai.

11. Priežiūros institucija negali reikalauti keisti Dokumento sprendinius, jei jie neprieštarauja Teritorijų planavimo įstatymui ir kitų teises aktų reikalavimams.

IV. PATIKRINIMO AKTO RENGIMAS

12. Priežiūros institucija, patikrinusi Dokumentą ir nustatyta tvarka išnagrinėjusi pareiškėjų skundus, per 20 darbo dienų nuo prašymo patikrinti Dokumentą gavimo dienos (supaprastinta tvarka parengtų Dokumentų bei Valstybės sienos, krašto apsaugos ir strateginės reikšmės objektų Dokumentų – per 10 darbo dienų) surašo Dokumento patikrinimo aktą (forma pridedama) ir apie tai informuoja planavimo organizatorių.

13. Dokumento patikrinimo aktas surašomas trimis egzemplioriais.

14. Patikrinimo akte įrašoma išvada gali būti:

14.1. teigiama – kai teritorijų planavimo procedūros ir Dokumento sprendiniai atitinka Teritorijų planavimo įstatymo ir kitų teisės aktų reikalavimus ir patikrinimo metu nustatyti Dokumento trūkumai yra neesminiai, nelemiantys Dokumento sprendinių ir planavimo procedūrų rezultatų, Dokumentą siūloma tvirtinti. Sprendimą, ar Dokumento trūkumai yra esminiai ar ne, priima patikrinimo aktą tvirtinantis asmuo;

14.2. neigiama – kai teritorijų planavimo procedūros ir Dokumento sprendiniai neatitinka Teritorijų planavimo įstatymo ir kitų teisės aktų reikalavimų (neatlikti privalomi planavimo proceso etapai, stadijos ar procedūros, lemiančios Dokumento sprendinius, Dokumento sprendiniai neatitinka teisės aktų reikalavimų, suklastoti ar teisės aktų reikalavimų neatitinka planavimo procedūrų dokumentai). Šiuo atveju patikrinimo akte surašomos motyvuotos pastabos Dokumentui ir pasiūlymas planavimo organizatoriui, ištaisius Dokumentą bei atlikus privalomas svarstymo ir derinimo procedūras, pateikti tikrinti pakartotinai.

15. Dokumentą patikrina ir jo patikrinimo aktą pasirašo atitinkamos kvalifikacijos atestatą turintis priežiūros institucijos pareigūnas. Valstybės sienos, krašto apsaugos ir strateginės reikšmės Dokumentus turi teisę tikrinti ir patikrinimo aktą pasirašyti Priežiūros institucijos pareigūnas, turintis teisę dirbti su dokumentais, susijusiais su valstybės ar tarnybos paslaptimi.

16. Patikrinimo aktą patvirtina Priežiūros institucijos vadovas arba, jam pavedus, tos institucijos padalinio, atliekančio teritorijų planavimo valstybinę priežiūrą, vadovas.

17. Dokumento (originalo ir kopijos) pagrindiniame brėžinyje pažymima, kad Dokumentas patikrintas. Žymoje nurodoma patikrinimo akto patvirtinimo data, numeris, patikrinimo išvada, patikrinimą atlikusio valstybės tarnautojo pareigybė, vardas, pavardė bei parašas.

V. BAIGIAMOSIOS NUOSTATOS

18. Patvirtinto patikrinimo akto du egzemplioriai ir pateikto tikrinti Dokumento originalas perduodamas raštu planavimo organizatoriui ar jo įgaliotam asmeniui pasirašytinai tikrinamų dokumentų registravimo žurnale (šios tvarkos 6 punktas).

19. Patikrinimo aktas galioja vienerius metus nuo jo patvirtinimo dienos. Jei per šį terminą Dokumentas nepatvirtinamas, patikrinimo aktas netenka galios ir Dokumentas turi būti teikiamas tikrinti iš naujo.

20. Neigiamos patikrinimo išvados atveju, pakartotinai tikrinti Dokumentas gali būti pateiktas tik ištaisius jo patikrinimo akte nurodytus esminius trūkumus bei atlikus privalomas viešo svarstymo ir derinimo procedūras, nepasibaigus planavimo sąlygų galiojimo terminui.

21. Pakartotinis tikrinimas atliekamas ta pačia šios tvarkos aprašo nustatyta tvarka.

22. Patikrinimo aktas ir Dokumento kopija Priežiūros institucijoje saugomi ne mažiau 5 metus.

23. Priežiūros institucija Dokumentų patikrinimo išvadas (išskyrus Valstybės sienos, krašto apsaugos ir strateginės reikšmės objektų Dokumentų) skelbia savo interneto svetainėje.

______________

Teritorijų planavimo dokumentų

tikrinimo tvarkos aprašo

priedas

Tvirtinu

(parašas)

(pareigos, vardas, pavardė)

d.

(data)

A. V.

TERITORIJŲ PLANAVIMO DOKUMENTO

PATIKRINIMO AKTAS NR. ..........

Tikrinanti institucija –

(pavadinimas, adresas)

Tikrinamasis dokumentas –

(dokumento pavadinimas, planavimo lygmuo ir rūšis)

Planavimo organizatorius –

(pavadinimas ar vardas ir pavardė, adresas, tel. Nr.)

Dokumento rengėjas –

(įmonės pavadinimas, adresas, tel. Nr. ar specialisto vardas, pavardė, atestato Nr., tel. Nr.)

Tikrinimui pateikti dokumentai –

(bylų kiekis ir pavadinimai)

Patikrinimo apibendrinimas –

(dokumento sprendinių ir planavimo procedūrų įvertinimas, pastabos)

Patikrinimo išvada –

(teigiama arba neigiama)

Siūlymas tvirtinančiai institucijai –

(siūlymas dėl dokumento tvirtinimo ar jo koregavimo)

Pastaba:

Patikrinimo aktas galioja vienerius metus nuo jo patvirtinimo dienos. Nepatvirtinus teritorijų planavimo dokumento per vienerius metus, dokumentas tikrinamas pakartotinai, išduodant naują patikrinimo aktą.

Dokumentą patikrino:

(pareigos, vardas, pavardė, tel. Nr.)

Patikrinimo data

................................	Parašas

____________